Source: http://www.bihon.ro/colonia-de-juniori-de-la-csm/news-20100830-12083126
Timestamp: 2017-09-24 10:26:52+00:00

Document:
„Colonia” de juniori de la CSM - BIHON
„Colonia” de juniori de la CSM
Echipa de handbal CSM Oradea îi va legitima pe cei patru internaţionali de juniori.
Debutul Ligii Naţionale de handbal masculin bate la uşă, sâmbătă urmând să se dea startul în noua ediţie. Din păcate, campionatul a prins echipa orădeană într-o stare de provizorat care părea că nu se mai termină. Deşi au trecut aproape trei luni de la promovare, CSM Oradea nu avea încă ieri lotul definitivat, cu care va aborda noua ediţie. Valul de entuziasm provocat de promovarea în Liga Naţională a generat promisiuni de transfer a unor jucători de marcă.
Din nefericire, datorită crizei financiare, clubul orădean nu numai că nu a achiziţionat niciun astfel de jucător, ba mai mult, a pierdut patru titulari ai echipei din sezonul trecut. A fost legitimat doar portarul Ionescu, un goal-keeper experimentat, cu vechi state de serviciu la consacrata UCM Reşiţa. În disperare de cauză, CSM Oradea a adus, „pe ultima sută de metri”, patru componenţi ai lotului naţional de juniori, Georgel Cântec, Silvian Amihăiesei şi fraţii Alexandru şi Răzvan Farcaş. Ei sunt fără îndoială jucători talentaţi, de perspectivă, dar lipsiţi de experienţă. Cei patru internaţionali urmau să semneze în cursul zilei de azi contracte cu clubul orădean.
Cea mai tânără echipă
Antrenorul Sebastian Tudor va avea dificila misiune de a juca în Liga Naţională cu o echipă alcătuită aproape în totalitate din juniori sau jucători foarte tineri. Practic, doar portarii Leu şi Ionescu deţin o experienţă mult superioară faţă de colegii lor. Mai mult, Sebi Tudor, care este şi el de altfel cel mai tânăr antrenor din prima divizie, nu a avut timp suficient să-şi testeze lotul, neavând încă stabilită o formulă clară de echipă. După toate probabilităţile, CSM Oradea va renunţa la Alexandru Vulpe, un alt jucător foarte tânăr, pe care l-a avut în probe. Ioan Marius Tcaciuc, care îşi caută echipă în Spania, a promis să dea un răspuns cert în aceste zile referitor la posibilitatea de a juca la Oradea.
Taguri: csm oradea, handbal masculin, juniori

References: CSM 
 CSM

 CSM 
 CSM 
 CSM 
 CSM 
 csm